BookTok

**BookTok** on üks TikToki alajaotustest, mis keskendub raamatutele. Lugejad jagavad videotes oma muljeid raamatutest, mida nad on lugenud, ja soovitavad neid teistele. BookTok on ühtne kogukond, kuid see jaguneb žanrite järgi omakorda väiksemateks rühmadeks. Populaarseimad neist on romantika- ja fantaasiakirjandus.

## BookTokist lähemalt
BookTok hakkas TikTokis populaarsust koguma koroonapandeemia ajal, mis piiras alates 2020. aastast inimeste liikumist ja tegevusi. Seega said lugejad rohkem aega raamatutele pühendada ja neid teistele TikToki videotes tutvustada. Seeläbi inspireerisid nad rohkemaid inimesi lugema. Mõned raamatuautorid on BookTokiga ühinenud ning tutvustavad seal enda ilmunud ja tulevasi raamatuid, mille kallal nad parajasti töötavad. Videote loojad või teisisõnu *booktokker*'id kasutavad eri viise, kuidas teoseid tutvustada või neist rääkida. Näiteks

* tehakse video, kus selgitatakse lühidalt, millest raamat rääkis ja mis tundeid see lugejas tekitas;
* jagatakse lõike või lauseid raamatust ja jäetakse välja kõige kaasahaaravam osa, et teistes huvi tekitada;
* jagatakse oma TBR-nimekirjasid (*to be read*) ehk oma veel lugemata raamatute nimekirjasid;
* pannakse kokku videomontaaž piltidest, mis meenutavad raamatu meeleolu ja sündmustikku.

Suurem osa *booktokker*'eid on enamasti teismelised, noored või naised ning enamjaolt räägitakse ilukirjanduslikest raamatutest. Populaarseimad žanrid on noorte-, romantika- ja fantaasiakirjandus. Kõigil raamatutel on iseloomulik tunnus, mille järgi need omakorda veel rühmadesse jagunevad. Noortekirjanduses on need tunnused näiteks düstoopilised maailmad, armukolmnurgad, hea *versus* halb. Romantikaraamatutes on mõned populaarseimad teemad näiteks vaenlastest armsamateks, keelatud armastus, võltssuhe. Fantaasiaraamatutest leidub näiteks väljavalituid (tegelasi, kelle on saatus või muu kõrgem jõud määranud maailma päästma), ajaloolisi lugusid draakonitega ja vastaseid, kellest said liitlased. Mõned *booktokker*'id kuuluvad selle järgi kindlasse rühma ja loevad ainult teatud tingimustega raamatuid. Tihti loetakse ainult ühe autori teoseid, näiteks võidakse valida autor, kes kirjutab ainult LGBTQ raamatuid.

BookTokil oli 2023. aasta novembris TikTokis üle 200 miljardi vaatamise ja umbes 60 miljardit videot. Mitmel *booktokker*'il on oma TikToki kontol sadu tuhandeid jälgijaid. 2021. aastal hakkasid kirjastused populaarseimate loojatega ühendust võtma. Kirjastused pakkusid neile koostöövõimalust, kus videoloojad reklaamiksid raamatuid oma TikToki kontol ja saaksid vastutasuks kirjastuselt või autorilt näiteks tasuta raamatuid.

## Autorite ja kirjastuste kasu BookTokist
BookToki populaarsus on hakanud suurendama ka raamatute müüki. Paljusid vanu raamatuid, mis on avaldatud juba aastaid tagasi, on hakatud jälle rohkem ostma ning alles valmivad raamatud müüakse peale müüki tulekut rekordkiirusega välja. Viimane on võimalik sellepärast, et ka autorid on BookTokiga ühinenud ja jagavad videotes informatsioonikilde pooleli olevatest kirjutistest, mida lugejad ei suuda ära oodata. Üpris paljud teosed on tänu BookTokile ka New York Timesi bestsellerid. Osa raamatuid lööb laineid, sest need tõesti meeldivad lugejatele, teised aga šokeeriva või naljaka süžee pärast, mille peale lugeja ise poleks kunagi tulnud. Selline süžee on näiteks ulme- ja fantaasiaromaanil "Ice Planet Barbarians". See on raamatusari, kus grupp naisi on sattunud jääplaneedile, mille elanikud on hiiglaslikud sinised tulnukad, kes on naistesse armunud.

*Booktokkerite* hulgas on ka isehakanud kirjutajaid, kes saavad inspiratsiooni teistelt autoritelt ja soovivad oma kirjutisi jagada. Kui taolised kirjutajad on BookTokis kuulsust saavutanud, võivad suuremad kirjastused nendega ühendust võtta, et nende raamat oma kirjastuse alt avaldada. Näiteks avaldas Olivie Blake oma raamatu "The Atlas Six" 2020. aastal Kindle'is (Amazoni e-luger) ja sellest sai BookToki sensatsioon. Fantaasiaromaaniga seoses võttis temaga ühendust kirjastus Tor Books ja raamat avaldati muudatustega uuesti 2021. aastal.

Ka raamatupoed on tähele pannud BookToki mõju müüginumbritele ja kasutavad seda maksimaalselt ära. Ameerikas populaarne raamatupood Barnes and Noble on oma poodides BookToki raamatute jaoks väljapaneku teinud ja veebilehel osa sellele pühendanud. Sellega on kaasa läinud ka teised raamatupoed, kaasa arvatud Apollo ja Rahva Raamat, kes koguvad kokku populaarseimad BookToki raamatud ning märgivad need ära näiteks sildiga "BookTok soovitab" või veebilehel eraldi osana "BookTokis populaarne".

## Paberilt ekraanile
Raamatud on varemgi filmilindile jõudnud ja see pole midagi uut, et produtsendid filmiideede saamiseks fännide poole pöörduvad. "Näljamängud" ja "Süü on tähtedel" on näiteks raamatute põhjal valminud filmid, mille vastu avaldati huvi YouTube'is ja Tumblris. BookTok on sellegi järgmisele tasemele viinud ja hõlmab juba suurt hulka inimesi, kes on kindlatest filmidest või sarjadest huvitatud. Sellega kaasneb automaatselt suur vaatamiste arv ehk kasu filmitegijatele. 

Holly Jacksoni triloogia esimene raamat "A Good Girl's Guide to Murder" pakub BookTokis lugejatele pinget ja teose põhjal valmis ka sari, mis linastus BBC Threes 2024. aasta juulis. Loos lahendab 17-aastane Pippa Fitz-Amobi viis aastat tagasi maha maetud mõrva. Fännid ootasid uudishimuga sarja ilmumist ja tahavad juba ka triloogia teiste raamatute sündmuseid ekraanil näha.

Alice Osemani "Heartstopper", mis sai alguse veebikoomiksina, on nüüdseks kujunenud populaarseks Netflixi sarjaks, millel on juba kolm hooaega. Autoril on seriaali filmimisel ja stsenaariumi kirjutamisel väga suur roll. Ta arvestab palju fännide soovidega ja proovib võimalikult palju detaile koomiksitest ekraanile jäädvustada. Tegu on LGBT teosega, mille peategelased on kaks keskkoolipoissi, kes üritavad leida iseennast ning tunda end aktsepteerituna.

## Populaarsed BookToki raamatud
BookToki raamatud on need raamatud, mis koguvad BookTokis kõige enam kuulsust ja millel ka müüginumbrid tänu sellele kõige rohkem kasvavad.

* "A Good Girl's Guide to Murder" – Holly Jackson
* "A Little Life" – Hanya Yanagihara
* "Fourth Wing" – Rebecca Yarros
* "They Both Die at the End" – Adam Silvera
* "The Song of Achilles" – Madeline Miller
* "We Were Liars" – E. Lockhart
* "The Seven Husbands of Evelyn Hugo" – Taylor Jenkins Reid
* "Verity" – Colleen Hoover
* "It Ends With Us" – Colleen Hoover
* Ana Huangi raamatusari "Twisted"

## Viited